钦定古今图书集成/历象汇编/庶征典/第013卷 > 《辛未十二月上殿奏札一》前人
## 钦定古今图书集成/历象汇编/庶征典/第013卷 > 《辛未十二月上殿奏札一》前人

臣闻“知父母之心者，可以知天心；知人君之道者，可
以知天道。”盖父母之于子也，鞠育而遂字之，仁也；鞭
扑而教戒之，亦仁也；君之于臣也，爵赏以褒劝之，仁
也；刑罚以耸厉之，亦仁也。天祐民而作之君，其爱之
深，望之切，无异亲之于子，君之于臣也。故君德无愧，
则天为之喜，而祥瑞生焉；君德有阙，则天示之谴，而
灾异形焉。灾祥虽殊，所以勉其为善一也。天之爱君
如此，为人君者，其可不以天之心为心乎？臣伏观近
岁以来，旱蝗频仍，饥馑相踵。陛下严恭寅畏，不敢荒
宁，忧闵元元，形于玉色；上天降康，遂以有年，亦足以
观感格之效矣。而比者干度告愆，星文示异，迺叠见
于清台之奏，谓“陛下躬行之未至与，则《丰穰》之应，若
何而致之？”谓陛下“躬行之已至与，则象纬之灾，又何
为而数见也？”天道幽远，人所难知，臣切思之。意者皇
天祐宋之心，欲陛下不以积年之忧患易忘，而以目
前之喜为仅足，其爱之深、望之切，为何如耶？夫宫庭
屋漏之邃，起居动作之微，一念方萌，天已洞见。陛下
诚能守兢业之志，防“慢易之私，孳孳服行，屡省毋怠，
则将不待善言之三而有退舍之感矣。况今年虽告
稔，民食仅充，然荐饥之馀，公私赤立，如人久病，甫获
瘳而血气未平，筋力犹惫。药败扶伤，正须加意朝廷
之上，未可遽忘矜恤之念也。恭闻间者内廷屡蒇醮
事，固足以见陛下畏天之诚，然而修德行政者，本也；
禬禳”祈请者，末也。举其末而遗其本，恐终不足以格
天。矧今冬令已深，将雪复止，和气尚郁，嘉应未臻，此
汉人所谓天有忧结未解，民有怨望未塞者也。臣愚不佞，伏望陛下体昊天仁爱之意，思星文变动之由，
延访近臣，勤求阙失，推行惠政，以活斯民，则愁叹销
于下而休征格于上矣。《诗》曰：“敬之敬之，天维显思，命
不易哉！惟陛下留神毋忽！”